**Otázky a odpovede Novela zákona o DzP 14.12.2020**

1. Prosím Vás na účely 15% sadzby a výšky zdaniteľných príjmov u PO budem z celkových výnosov zaúčtovaných na 600kách vylučovať aj tie výnosy, ktoré odpočítavam v DPPO cez odpočítateľné položky od VH?

Pri posudzovaní zdaniteľných príjmov na účely testovania 15 % sadzby dane je potrebné vychádzať zo všetkých príjmov, ktoré PO plynú a ktoré spĺňajú definíciu zdaniteľného príjmu podľa § 2 písm. h) ZDP. U daňovníka účtujúceho v sústave PÚ sa preto primárne vychádza zo zaúčtovaných výnosov, ktoré sa upravia o výnosy, ktoré nie sú predmetom dane (napr. dividendy) alebo sú od dane oslobodené (napr. § 13 ZDP...). Do zdaniteľných príjmov sa zároveň zahŕňajú aj príjmy, ktoré nie sú v aktuálnom ZO vykázané vo výnosoch, ale sú zdaniteľným príjmom (napr. nepeňažný príjem, úprava zdaniteľných príjmov podľa § 17 ods. 5 a pod.). Vzhľadom na časté otázky k danej téme sa zvažuje komunikácia s FRSR ohľadom možného vydania usmernenia k tejto oblasti.

2. Zákazková výroba, prosím vás zahrnujem do zdaniteľných príjmov?

Pri účtovaní zákazkovej výroby a jej vplyvu na výsledok hospodárenia sa vychádza z § 30 postupov účtovania pre podnikateľov z ktorých vyplýva, že na účte 606 sa účtujú výnosy zo zákazky. Tieto výnosy sú súčasťou výsledku hospodárenia, nie sú od dane oslobodené, ani vylúčené z predmetu dane, preto vstupujú do zdaniteľných príjmov na účely posúdenia 15 % sadzby dane.

3. Plánuje prosím MFSR zjednotenia princípov daňového ošetrenia plnenia na zabezpečenie ubytovania zamestnancov, predovšetkým úpravu ustanovenia § 19 ods. 2 písm. s) ZDP ohľadom daňovej uznateľnosti výdavku, a to aj pre iných zamestnávateľov (napr. pôsobiacich v oblasti poskytovania služieb) ako v prípade výroby vo viaczmennej prevádzke, nakoľko z dôvodu aktuálneho znenia § 5 ods. 7 písm. p) takýto zamestnávatelia nikdy nebudú môcť považovať výdavky na zabezpečenie ubytovania pre zamestnancov, ktoré bude v pôsobnosti ustanovenia § 5 ods. 7 písm. p), za daňovo uznateľné(aj s ohľadom na to, že nemožno použiť ustanovenie § 19ods. 1 ZDP). Ďakujem.

MF plánuje daňovú reformu. Čo všetko bude jej súčasťou ešte nie je rozhodnuté.

4. Mikrodaňovníkom je právnická osoba pri dosahovaní zdaniteľných príjmov 49 790 eur. Bude sa to vzťahovať aj na obce? Je zostavovanie KÚZ za rozpočtové organizácie prekážkou definície mikrodaňovníka? Obec podniká - rozpočtové organizácie nepodnikajú. V akom prípade je obec mikrodaňovníkom? Ďakujem.

Obec je považovaná za právnickú osobu, preto môže byť mikrodaňovníkom podľa § 2 písm. w) ZDP, ak splní zákonom ustanovené podmienky. Pokiaľ obec dosahuje zdaniteľné príjmy, na účely podania daňového priznania zostavuje individuálnu účtovnú závierku, t. j. nevychádza z konsolidovanej účtovnej závierky a ak zdaniteľné príjmy nepresiahnu 49 790 eur, môže byť splnená jedna z podmienok pre definíciu mikrodaňovníka. Zároveň je potrebné skúmať, či obec nerealizovala kontrolovanú transakciu vo vzťahu k závislým osobám.

5. Dobrý deň, prosím Vás otázka k 3A a odpočet na výskum a vývoj. Ak v danom mesiac 5 dní odpracoval, a 15 dní bol na prekážke, tak tých 5 dní môže byť zahrnuté do odpočtu VV?

Pokiaľ 5 dní reálne pracoval a podieľal sa na VaV a príspevok podľa 3A dostal na časť mzdových nákladov za dni, za ktoré pracovník nemohol vykonávať činnosť (z dôvodu uzatvorenia prevádzok - prekážka na strane zamestnávateľa v súvislosti s COVID-19), mzdové náklady vzťahujúce sa k 5-tim odpracovaným dňom, na ktoré nebola poskytnutá podpora, si môže uplatniť odpočet podľa § 30c ZDP.

6. Prosím Vás o usmernenie: Ak som správne zachytila, v úvode ste spomínali, že príspevok zamestnávateľa na stravovanie, ktorý poskytne zamestnancovi v hotovosti /v súvislosti so zmenou v Zákonníku práce/ bude pre zamestnanca oslobodeným príjmom. Bude si môcť zamestnávateľ PO tento hotovostný príspevok uplatniť v daňových výdavkoch? Ak áno, podľa ktorého ustanovenia ZDP? Ďakujem.

Predmetný návrh úpravy Zákonníka práce stále prešiel len prvým čítaním. V súčasnosti neviem povedať, či prejde bez zmien alebo nie. Avšak vzhľadom na to, že predmetný návrh v zákonom určených prípadoch umožňuje výber finančného príspevku, po splnení ďalších podmienok bude sa tento považovať za daňový výdavok rovnako ako je zabezpečenie stravy zamestnávateľom napr. vo vlastnej jedálni.

7. Dobrý deň, chcem sa spýtať, či sa platiteľom dane môže stať aj FO nepodnikateľ, napr. v súvislosti so zrážkovou daňou podľa § 16. Je to niekde definované v zákone presne, kto je platiteľ?

Definícia platiteľa dane je uvedená v § 2 písm. v) ZDP, podľa ktorej je platiteľom dane FO a PO, ktorá je povinná zraziť alebo vybrať daň alebo preddavok na daň od daňovníka, a ktorá je povinná daň alebo preddavok na daň vybrané od daňovníka alebo zrazené daňovníkovi odvádzať správcovi dane a majetkovo za ne zodpovedá.

8. "štáty ktoré neuplatňujú daň z príjmov" - bude tam napr. aj Estónsko, ktoré uplatňuje daň až pri distribúcii dividend?

Ak ide o upravenú definíciu daňovníka nespolupracujúceho štátu podľa § 2 písm. x) ZDP, tak Estónsko nie je vylúčené zo zoznamu "dobrých" štátov. Má osobitný spôsob uplatňovania dane z príjmov, ale uplatňuje ju.

9. Rozumiem tomu správne, že keď sa štát nebude nachádzať na white liste MFSR, hoci s ním SR ma zmluvu o výmene informácií, ale tato sadzby nerieši, budeme povinný uplatniť sadzbu 35%.

Áno, chápete to správne.

10. Poprosím o upresnenie podmienky oslobodenia od dane príjmov pri predaji CP podľa ust. § 13c ods. 2 písm. b) zákona - materiálne a personálne podmienky na vykonávanie činnosti Ďakujem.

Podľa § 13c ods. 2 písm. b) ZDP je na účely oslobodenia potrebné splniť aj podmienku, že daňovník na území SR vykonáva podstatné funkcie, riadi a znáša riziká spojené s vlastníctvom akcií akciovej spoločnosti, kmeňových akcií alebo akcií s osobitnými právami jednoduchej spoločnosti na akcie, alebo obchodného podielu, pričom disponuje potrebným personálnym a materiálnym vybavením potrebným na výkon týchto funkcií. Zámerom bolo podporiť vymedzenie, že ide o reálne fungujúcu spoločnosť, ktorá podniká v reálnych priestoroch, zamestnáva pracovníkov, ktorí vykonávajú činnosť, disponuje, či už hmotným, nehmotným majetkom, zásobami a pod., t. j. spoločnosť, ktorá prispieva k rastu HDP, ale predovšetkým spoločnosť, ktorá riadi a znáša riziká spojené s vlastníctvom akcií/podielov, t. j. nevykonáva iba ich správu.

11. Ako sa bude posudzovať test skutočne vykonávanej ekonomickej činnosti CFC (nehnuteľnosť, zamestnanci, materiálne vybavenie, zmluvy a pod.) pri holdingových spoločnostiach?

Preukazovanie skutočne vykonávanej ekonomickej činnosti je na daňovníkovi, avšak nepredkladá ho správcovi dane pri podaní daňového priznania. Je na daňovníkovi, aby preukázal, akým spôsobom spoločnosť dosahuje príjmy a podložiť to relevantnými dôkazmi v prípade daňovej kontroly. Preukazovanie bude závisieť od konkrétneho prípadu pri zohľadnení toho, aké konkrétne činnosti holdingová spoločnosť vykonáva, či ide o čistú alebo zmiešanú holdingovú spoločnosť a pod.

12. Ako sa vykladá pojem "výsledok hospodárenia" v § 51h ods. 2 písm. c)? Je to VH pred alebo po zdanení?

Keďže ide o nastavenie výpočtu efektívneho zdanenia a porovnáva sa zaplatená daň oproti výsledku hospodárenia, mám za to, že ide o výsledok hospodárenia pred zdanením.

13. Mohla by som položiť ešte otázku k 15% dani ? Malé s. r. o. a SZČO podnikajú z domu. Neplatia si nájom t. j. v účtovníctve, v evidencii, v jednoduchom účtovníctve nie žiadna kontrolovaná transakcia. Je to mikrodaňovník?

Pre účely uplatnenia sadzby dane 15 % sa neskúma podmienka nevykonávania kontrolovanej transakcie. Skúma sa len výška zdaniteľných príjmov (výnosov). Podmienka nerealizácie kontrolovanej transakcie je zadefinovaná výlučne pre inštitút "mikrodaňovníka", pričom čo sa považuje za kontrolovanú transakciu je uvedené v § 2 ab).

14. Dobrý deň, mám otázku k CFC rules pre FO. Rád by som si potvrdil, či sa novela bude vzťahovať na FO aj v takých prípadoch, kedy pôjde o súkromných investorov, ktorí v rámci diverzifikácie svojich príjmov nakupujú cenné papiere regulovaných investičných / podielových fondov v zahraničí (s ISIN cenných papierov z nespolupracujúceho štátu), pričom môžu nastať aj také situácie, že priamy / nepriamy podiel na zisku prekročí 10 %. Takíto súkromní investori (FO-nepodnikatelia) zväčša nevykonávajú kontrolu nad príslušnou spoločnosťou, nemajú podiel na hlasovacích právach, a taktiež nemajú skutočnú kontrolu nad spoločnosťami, do ktorých investujú. Je teda potrebné prihliadať na CFC pravidlá, ak jedinou splnenou podmienkou je prekročenie 10-percentného podielu takejto FO na zisku spoločnosti? Moje pochopenie je, že cieľom zavádzaných pravidiel je "postihnúť" slovenských daňových rezidentov, ktorí majú tzv. schránkové firmy v krajinách s nízkym/nulovým daňovým zaťažením a cieľom nie je obmedziť voľný pohyb kapitálu, t. j. ak FO-nepodnikatelia investujú svoje voľné fin. prostriedky do kapitálových/investičných fondov na regulovaných trhoch v zahraničí. Ďakujem za potvrdenie.

Súčasné nastavenie CFC pravidiel na FO neobsahuje osobitnú výnimku vo vzťahu k investíciám súkromných investorov. Môj názor je, že aj v prípade týchto investorov je potrebné skúmať, či sú splnené všetky podmienky pre definíciu kontrolovanej zahraničnej spoločnosti podľa § 51h ods. 2 ZDP. Stále má však daňovník možnosť neuplatniť CFC pravidlá, ak je možné uplatniť niektorú z výnimiek uvedených v § 51h ods. 3 ZDP. V tomto prípade sa javí byť reálnou výnimkou buď preukázanie skutočne vykonávanej činnosti touto spoločnosťou, resp. limitácia výškou priraditeľného príjmu vo výške 100 000 eur.

15. Dobrý deň, možno nový prepočet uplatňovania výdavkov na nákup PHL aplikovať aj v prípade plug in hybridov, a to na nákup samotného paliva, ako aj nákup energie v nabíjacej stanici?

Úprava v § 19 ods. 2 písm. l) ZDP neobmedzuje možnosť použitia len na vymedzený typ pohonu. Preto sme toho názoru, že aj v takomto prípade je možné využiť nový výpočet spotreby PHL. Je však potrebné upozorniť, že nenavyšuje preukázateľne vynaložený doklad, t. j. hodnota načerpaných PHL na bločku ale prepočíta sa spotreba určená napr. v technickom preukaze o 20%, pričom daňovým výdavkom môže byť spotreba max. do reálne preukázateľnej vynaloženej/zaplatenej sumy za PHL.

16. Dobrý deň. Mám otázku k elektromobilom. Chystá sa usmernenie, ktoré by detailne riešilo otázky súvisiace s elektromobilmi? Ide o otázky typu ako preukázať náklady súvisiace s nabíjaním elektromobilov v prípade, ak auto nabíja zamestnanec doma? Ako bude zamestnávateľ riešiť kompenzáciu pre zamestnanca? Ako preukáže takúto spotrebu - vlastnou faktúrou? Ďakujem.

Vydávanie Metodických pokynov a usmernení je v kompetenciách FR SR, pričom MF SR dohliada len na správny výklad platnej legislatívy.

17. Právnická osoba, ktorá má hospodársky rok začínajúci 01.09.2019 a končiaci 31.08.2020 podala správcovi dane oznámenie o predlžení lehoty na podanie daňového priznania. Pôvodný dátum podania daňového priznania bol 30.11.2020. Nový termín na podanie daňového priznania bude 28.02.2021. Vzťahuje sa nový režim vyrovnávania preddavkov aj na takúto právnickú osobu, resp. nebude musieť dorovnávať preddavky na daň za obdobie od 01.09.2020 do 28.02.2021? Ďakujem.

V tomto prípade by som asi možno spresnila svoju odpoveď z prednášky pre riadnom prečítaní otázky. V tomto prípade ide o ZO hospodárskeho roka od 1.9.2019 - 31.8.2020, t. j. aspoň 1 mesiac tohto HR je v období od 1.1.2020-31.12.2020, preto daňovník nemá povinnosť vyrovnania preddavkov na daň z príjmov podľa § 24a ods. 7 písm. c) lex korony. Ak by však tento daňovník predĺžením lehoty na podanie daňového priznania podal daňové priznanie po 31.12.2020 môže pri nevyrovnaní preddavkov postupovať aj podľa § 42 ods. 9 ZDP.

18. Dobrý deň, k tomuto oslobodeniu príspevkov od dane a identifikácií výdavkov sa v prípade výdavkov vzťahujúcich sa k oslobodenému príjmu myslia aj samotne mzdové náklady na zamestnancov, ktoré sú čiastočne kompenzovane príspevkom? Mám na mysli opatrenie 3 Prvej pomoci.

Ak bol poskytnutý príspevok na úhradu mzdy alebo jej časti vylúči túto mzdu alebo jej časť zodpovedajúcu výške oslobodeného príspevku na mzdu.

19. V súvislosti s vylúčením výdavkov súvisiacich s oslobodenou pandemickou pomocou, ako bude postupovať daňovník s paušálnymi výdavkami?

Odpoveď viď vyššie.

20. Dobrý deň prajem. Prosím Vás, ako to bude s oslobodením príspevkov prvej pomoci pri FO živnostníkovi, ktorý uplatňuje paušálne výdavky? Príjem je oslobodený a výdavky ako? Ďakujem

Odpoveď viď vyššie.

21. V prípade právnických osôb sa chcem opýtať, či sa oslobodenie príspevkov z Prvej pomoci vzťahuje aj na právnickú osobu, ktorej zdaňovacie obdobie je hospodársky rok končiaci v auguste roku 2020, pričom lehotu na podanie daňového priznania si odložila na rok 2021 (v rámci 3 mesačnej lehoty)?

Podľa § 52zzi ods. 1 sa oslobodenie podľa § 9 ods. 2 písm. d) a j), § 13 ods. 2 písm. k) v znení účinnom od 1. januára 2021 prvýkrát použije pri podaní daňového priznania po 31. decembri 2020. Ak daňovník využije § 49 ods. 3 ZDP a podáva daňového priznanie v tejto predĺženej lehote, t. j. po 31.12.2020, uplatňuje dané oslobodenie.

22. Dobrý deň, SZČO mala zatvorenú prevádzku, dostala dotácie v rámci prvej pomoci, za rok 2020 si bude uplatňovať paušálne výdavky. Predpokladám, že vylúčenie výdavkov sa na takúto SZČO nevzťahuje.

Odpoveď viď vyššie.

23. Ak vylúčim mzdové náklady tak to oslobodenie od zdanenia nemá význam, akurát mám viac administratívy namiesto pomoci.

Oslobodenie má význam vo vzťahu k zníženiu 15%nej sadzby dane.

24. U SZČO môžu byť príspevky ÚP vyššie ako celkové výdavky, pretože niečo tej SZČO musí zostať aj na živobytie. Čo potom?

Výdavky na osobnú potrebu daňovníka podnikateľa nie sú daňovými výdavkami.

25. Dobrý deň, mohli by ste prosím zosumarizovať, prečo je toto oslobodenie výhodnejšie (oproti posúdeniu zdaniteľný príjem + daňový náklad)? Je to iba tá 15 % daň pri malých daňovníkoch?

Výhoda môže byť v možnosti využitia 15%nej sadzby dane ale aj napr. v nadväznosti na § 32 nemusia podliehať vôbec povinnosti podávania daňového priznania.

26. Dobrý deň, je potrebné vykonať úpravu základu dane – vybrať zo základu dane výnos z prijatej dotácie na udržanie pracovných miest a súvisiace náklady (mzdy) považovať za nedaňové aj v prípade podania daňového priznania k DPPO za skrátene zdaňovacie obdobie 04/2020 - 09/2020, ktoré sa podá do 12/2020? t. j. v prípade, ak sa daňové priznanie podá do konca roka 2020? Daňovník uplatňuje skrátene zdaňovacie obdobie kvôli prechodu na iný hospodársky rok.

Podľa § 52zzi ods. 1 sa oslobodenie podľa § 9 ods. 2 písm. d) a j), § 13 ods. 2 písm. k) v znení účinnom od 1. januára 2021 prvýkrát použije pri podaní daňového priznania po 31. decembri 2020. Ak daňovník nevyužije § 49 ods. 3 ZDP na predĺženie lehoty na podanie daňového priznania s podaním daňového priznania po 31.12.2020 nemá nárok na oslobodenie prijatého príspevku od dane. Keďže prijatý príspevok predstavuje zdaniteľný príjem nevylučuje výdavky, ak ich použil na výdavky, ktoré sú daňovým výdavkom podľa § 2 písm. i) ZDP.

27. Dobrý deň oslobodenie sa vzťahuje len na príspevky Prvá pomoc? Čo s odmenami pre zdravotníkom v prvej línií z MZ SR, ktoré zamestnávatelia - poskytovatelia zdravotnej starostlivosti prijali a následne vyplatili svojim zamestnancom? Budú sa tieto započítavať aj do hranice 100 000 EUR pre 15% sadzbu dane? Ďakujem.

15%ná sadzba dane sa nevzťahuje na zamestnancov. Ak bola predložená otázka v pozícii zamestnávateľa poskytovateľa, tento to zahrňuje do zdaniteľných príjmov v prípade ak ide o zamestnávateľa poskytovateľa zdravotnej starostlivosti - podnikateľa, pričom zároveň vypláca odmenu svojmu zamestnancovi v rámci jeho bežnej mzdy. V prípade, ak by zamestnávateľ - poskytovateľ zdravotnej starostlivosti bol neziskovou organizáciou, potom odmeny, ktoré mu plynú v mene jeho zamestnancov zdravotných pracovníkov, sú oslobodené v rámci jeho hlavnej činnosti, pričom ani mzdy nie sú daňovými výdavkami.

28. Mohli, by ste prosím zopakovať ten problém vynímania výdavkov v prípade čerpania pomoci 3B? Teda, ako ma daňovník postupovať v tomto prípade? Ide mi o daňovníka PO. Ďakujem.

Príspevok podľa 3A predstavuje príspevok na mzdu zamestnanca za obdobie, kedy boli prevádzky zatvorené, t. j. ani zamestnanec nemohol vykonávať VaV, a preto jeho mzdu nie je možné uplatniť do odpočtu výdavkov (nákladov) na VaV podľa § 30c ZDP. Príspevok podľa 3B predstavuje príspevok na úhradu časti mzdových nákladov avšak v závislosti od poklesu tržieb. Podnik nemusel byť zatvorený a zamestnanci mohli vykonávať VaV, ale daňovník preukázal pokles tržieb. Tento príspevok podľa 3B je od dane oslobodený, preto vo výške príspevku je potrebné vylúčiť aj prislúchajúce mzdové náklady, t. j. v tomto prípade pomerne u všetkých zamestnancov. Do superodpočtu podľa § 30c ZDP je možné zahrnúť iba tú časť mzdových nákladov zamestnancov realizujúcich VaV, ktorá je daňovým výdavkom, čiže mzdové náklady znížené o prijaté príspevky podľa 3B.

29. Dobrý deň, ako to je s oslobodením príspevkov od MH v rámci  COVID 19\_Kompenzácie tržieb osobitná pravidelná a príležitostná doprava?

Takéto príspevky nie sú od dane oslobodené.

30. Dobrý deň, ako priradí zamestnávateľ PO výdavky na mzdy za 12/2020 k dotácii COVID-19 opatrenie č.3B alebo inú dotáciu z európskeho sociálneho fondu o ktorú bude žiadať na konci 01/2021 a bude vyplatená v priebehu roka 2021 napr. v marci. Ďakujem.

Ako sme už uviedli, v prípade PO sú od dane sú explicitne oslobodené iba príspevky a dotácie v rámci prvej pomoci podľa § 13 ods. 2 písm. k) ZDP a k týmto príspevkom - dotácii je potrebné vylúčiť aj výdavky za účelom neutrálneho vplyvu. V prípade ostatných dotácií sa postupuje podľa ZDP, t. j. sú zdaniteľným príjmom a daňovník si k nim uplatňuje výdavok podľa toho, na aký účel bola dotácia poskytnutá. V prípade právnických osôb účtujúcich v sústave PÚ nie je pre účely ZDP rozhodujúce, kedy bude dotácia vyplatená, ale kedy sa o príspevku resp. dotácii účtuje vo výnosoch. Pri ich účtovaní je potrebné vychádzať z § 52a PÚPP a následne podľa zaúčtovania do príslušného ZO posúdiť vplyv na základ dane. Ak pri zostavovaní účtovnej závierky je takmer isté, že sú splnené podmienky, alebo ak ide o plnenie podmienok v budúcnosti, že účtovná jednotka je schopná a ochotná splniť v budúcnosti podmienky, účtuje o nároku na dotáciu na prevádzkové náklady vzniknuté v roku 2020 na účet 346 a 648.

31. Výdavky bude potrebné vylúčiť 1:1? Resp. v akých prípadoch to nebude 1:1? (asi poradenské služby na získanie dotácie by mali byť vylúčené tiež, ale iný prípad, kedy by to nemalo byť 1:1 nevidím)

Bolo zodpovedané na prednáške.

32. Dotácie z európskeho sociálneho fondu nie sú isté a ani ich výška. Takže sa môže stať, že ich vôbec nedostaneme

Viď odpoveď vyššie.

33. Do zákona sa dostalo platenie preddavkov na daň aj z príjmov, ktoré sa zdaňujú zrážkovou daňou, konkrétne pri príjmoch zo zdrojov v zahraničí (umelecká činnosť a pod.), kde si daná krajina v zmysle zmluvy o zabránení dvojitého zdanenia nárokuje zdaňovanie príjmov, dosahovaných na svojom území, nie je táto úprava v našom predpise mimo zákon (teda nerešpektovanie ustanovení bilaterálnych zmlúv)? V praxi akýkoľvek honorár mi v Taliansku zdania, dostanem cca len niečo nad 60% a nasledovný rok budem hradiť preddavky do rozpočtu SR aj z týchto príjmov?

OK, ale na túto daň nemá SR nárok...

Môžete poprosiť pani Murínovu, aby sa mi vyjadrila, prečo si SR robí nárok na preddavky na daň inej krajiny? Ja mám v právnickej osobe (nejednej) 90% a viac príjmov zo zdrojov v zahraničí, väčšinou autorské práva, daň hradím riadne v zahraničí a preddavky mám hradiť do rozpočtu SR? Nie je náhodou bilaterálna zmluva nadradená zákonu?

Zákonom č. 301/2019 Z. z. došlo s účinnosťou od 1.1.2020 v § 42 ods. 6 k zmene vymedzenia dane za predchádzajúce zdaňovacie obdobie na účely platenia preddavkov na daň z príjmov. Daňou za predchádzajúce zdaňovacie obdobie sa rozumie daň vypočítaná zo základu dane zníženého o daňovú stratu uvedeného v daňovom priznaní podanom za zdaňovacie obdobie bezprostredne predchádzajúce zdaňovaciemu obdobiu, na ktoré sú platené preddavky na daň, pri použití sadzby dane podľa § 15 uvedenej v daňovom priznaní podanom za zdaňovacie obdobie, ktoré bezprostredne predchádzalo zdaňovaciemu obdobiu, na ktoré sú platené preddavky na daň, znížená o úľavy vyplývajúce z tohto zákona. Pri výpočte tak došlo k vylúčeniu nielen zápočtu dane zaplatenej v zahraničí, ale aj dane vybranej podľa § 43 odpočítavanej ako preddavok na daň, a to za účelom zjednodušenia a proporcionálneho nastavenia opatrení s vplyvom na príjmy ŠR. Pokiaľ máte špecifickú situáciu a Vami vyčíslené preddavky na daň z príjmov nezodpovedajú sume dosahovaných zdaniteľných príjmov, môžete požiadať o určenie preddavkov na daň z príjmov inak.